Reprezentantii partidului de extrema dreapta Vlaams Belang (Interesul Flamand) le-au promis electorilor ca nu vor permite muncitorilor romani si bulgari sa se angajeze in regiunile flamande, indiferent de decizia guvernului central din Belgia, informeaza mediapool.bg, citata de sofiaecho.com.
Extremistii belgieni sustin ca bulgarii si romanii ar creste rata infractionalitatii in tara lor si, de aceea, s-au opus aderarii celor doua tari la Uniunea Europeana. Vlaams Belang este sustinut de aproximativ 20% din populatia regiunilor autonome flamande. De asemenea, formatiunea extremista a castigat alegerile locale in mai multe circumscriptii din nordul Belgiei.
Campania electorala a Vlaams Belang s-a bazat, in mare masura, pe promisiunea ca ii vor expulza pe imigrantii ilegal. Cu toate acestea, noteaza publicatia citata, este de asteptat ca mai multe partide sa se coalizeze pentru a zadarnici intentiile Vlaams Belang de a prelua puterea.